SK Úradný vestník Európskej únie C 331/7

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 331/04)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„MIEL VILLUERCAS-IBORES“

EÚ č. ES-PDO-0005-01268 – 21.10.2014

CHOP ( X ) CHZO ( )

1. Názov

„Miel Villuercas-Ibores“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.4. Iné výrobky živočíšneho pôvodu (vajcia, med, rôzne mliečne výrobky okrem masla atď.)

3.2. Opis výrobku, na ktorý sa vzťahuje názov uvedený v bode 1

„Miel Villuercas-Ibores“ je med z pôvodnej flóry, ktorý produkujú včely druhu Apis mellifera.

Na základe rôznych oblastí vegetácie boli vymedzené tieto druhy medu:

— kvetový med jednodruhový z kručinky (Retama sphaerocarpa),

— kvetový med jednodruhový gaštanový (Castanea sativa),

— kvetový med viacdruhový [miel de milflores],

— medovicový med.

a) Spoločné vlastnosti všetkých medov „Miel Villuercas-Ibores“ s CHOP:

Fyzikálne vlastnosti vlhkosť 14 – 17 %





Chemické vlastnosti Obsah HMF (pri uvedení na trh) < 10 mg/kg Elektrická vodivosť Najmenej 0,8 mS/cm (gaštanový a medovicový med). Najviac 0,8 mS/cm (med z kručinky a kvetový med viacdruhový). Sacharóza < 5 g/100 g Fruktóza + glukóza > 60 g/100 g (všeobecne) > 45 g/100 g (medovicový med)

b) Peľ:

Med z kručinky: > 50 % Retama sphaerocarpa.

Gaštanový med: > 70 % Castanea sativa.

Kvetový med viacdruhový: tento med sa vytáča na začiatku leta a jeho peľové spektrá odrážajú rozmanitosť flóry z predchádzajúcich mesiacov. Je bohatý na peľ rastlín z čeľade Fabaceae, Fagaceae, Ericaceae, Lamiaceae a/alebo Cistaceae, ktoré sú pre túto oblasť charakteristické.

Medovicový med: tento med produkujú včely z výlučkov vytvorených živými časťami rastlín alebo z výlučkov, ktoré sa na nich nachádzajú, najmä druhy z čeľade Fagaceae a rodu Quercus, spolu s nízkym percentuálnym podielom peľu rastlín z čeľade Fagaceae, Ericaceae, Lamiaceae a/alebo Cistaceae, ktoré sú pre túto oblasť charakteristické.

Produkuje sa najmä koncom leta, t. j. počas obdobia, keď v oblastiach, v ktorých včely zbierajú nektár, kvitne najmenej kvetov.

c) Diastatická aktivita: najmenej 30.

d) Organoleptické vlastnosti:

Med z kručinky: svetlá až tmavojantárová farba s červenkastým odleskom, veľmi aromatický so sladkou chuťou.

Gaštanový med: tmavojantárová farba s červenkastými alebo zelenkavými tónmi, silná aróma, jemne kyslý, horký a trpký.

Kvetový med viacdruhový: svetlá až tmavojantárová farba v závislosti od kvetov s rôznou arómou a chuťou.

Medovicový med: tmavojantárová farba, menej sladká chuť a výrazná, charakteristická vôňa.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Med pochádza len z včelstiev nachádzajúcich sa v produkčnej oblasti. Sezónny presun včiel mimo tejto oblasti nie je povolený.

Včely sa z rámikov odstraňujú pomocou kief a/alebo dymákov.

Odviečkovanie sa vykonáva tradičným spôsobom pomocou nožov alebo vidličiek.

Med sa vyberá z plástov vytáčaním.

Uskladňuje sa v sudoch alebo v stáčacích nádobách.

Nečistoty z medu sa odstraňujú dekantovaním a filtráciou.

Vo výnimočných situáciách, keď je prežitie včelstva ohrozené v dôsledku slabej úrody, povoľuje sa dodatočné kŕmenie včiel mimo obdobia zberu nektáru. Krmivo môže byť zložené z jedného alebo niekoľkých týchto výrobkov: med od samotného včelstva, sacharóza (trstinový cukor), glukóza a ovocný sirup.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Balený med musí byť v tekutom (kvapalnom) alebo tuhom (skryštalizovanom) stave.

Skryštalizovaný med sa zahrieva maximálne na teplotu 45 °C na dekantovanie a balenie.

3.6. Špecifické pravidlá označovania výrobku, na ktorý sa vzťahuje registrovaný názov

Med musí mať očíslovanú sekundárnu etiketu s logom označenia, ktoré musí byť pripevnené na balení tak, aby sa nemohlo opätovne použiť. Musí byť označený symbolom EÚ a logom CHOP „Miel Villuercas-Ibores“.

Logo CHOP „Miel Villuercas-Ibores“ vyzerá takto:

Na pravej strane je názov Extremadura a mapa, na ktorej je vyznačená produkčná oblasť medu s dvojitými krúžkami.

4. Stručné vymedzenie zemepisnej oblasti

Produkčná oblasť medu sa nachádza v autonómnom spoločenstve Extremadura (Španielsko) v juhovýchodnej časti provincie Cáceres. Zahŕňa celkovo 27 obcí, ktoré vytvárajú kraj Villuercas-Ibores, pričom sa všetky tieto obce nachádzajú v provincii Cáceres.

5. Súvislosť so zemepisnou oblasťou

Prírodné faktory

Kraj Villuercas-Ibores sa skladá z radu horských útvarov, ktoré sú mimoriadne strmé a členité. Ich vrcholy tvoria armorické kremencové skalné útesy lemované bridlicami a pieskovcom. Najvyšší štít je súčasťou masívu La Villuerca (1 601 m). Hydrografická sieť zahŕňa rieky, ktoré vytvárajú časť povodí Tagus a Guadiana. Zrážkové územie je subhumídneho charakteru, a preto sú zrážky všeobecne výdatnejšie než vo väčšine ostatných častí Extremadury.

Podľa klasifikačného systému ministerstva poľnohospodárstva USA (USDA) (taxonómia pôdy) existujú tieto pôdne typy: entisol, inceptisol a alfisol. Entisol vytvárajú veľmi úzke pásy na nivách riek Ruecas a Silvadillos. Inceptisol sa v zásade nachádza na severných svahoch hôr. Alfisol sa nachádza v južnej časti oblasti, na riečnych terasách a nízko položených náhorných plošinách. Sú to pôdy, ktoré majú málo vlastností potrebných na pestovanie plodín, ale sú vhodné na lesnícke činnosti.

Kraj Villuercas-Ibores má bohatú a rozmanitú flóru zodpovedajúcu biogeografickej oblasti, v ktorej sa nachádza (Ladero, 1987), a veľké oblasti pastvín a krovinaté oblasti, v ktorých môžu včely vo veľkej miere zbierať nektár z pôvodných kvetov, vďaka čomu vzniká med s vynikajúcimi vlastnosťami. Nachádzajú sa tu aj mnohé dubové háje vrátane duba cezmínového a duba korkového a gaštanové háje, ktoré poskytujú včelám nektár, peľ a medovicu. Hoci uvedená oblasť je vo všeobecnosti tvorená druhmi príznačnými pre lesy a pastviny, najvýznamnejšími druhmi tejto oblasti spolu s rozľahlými dubovými lesmi sú gaštany, olivovníky, matorral a Cistus.

Z nespočetného množstva rastlinných druhov, z ktorých môžu včely získať potravu, sú v kraji Villuercas-Ibores najdôležitejšie tieto pôvodné medonosné rastliny:

BORAGINACEAE: Echium plantagineum L. (hadinec skorocelový), Anchusa azurea Miller (pilát modrý).

BRASSICACEAE: Raphanus raphanistrum L. (reďkev ohnicová).

ERICACEAE: vresovce druhov Erica australis L., Erica lusitanica Rudolphi, Erica umbellata L.; Calluna vulgaris (L.) Hull (vres obyčajný), Arbustus unedo L. (jahodový strom).

FABACEAE: Retama sphaerocarpa L., Trifolium stellatum L. (ďatelina poľná), Genista tridentata, Cytisus multiflorus.

FAGACEAE: Castanea sativa Miller (gaštan), Quercus pyrenaica Willd. (dub pyrenejský), Quercus rotundifolia L. (dub cezmínový), Quercus suber L. (dub korkový).

LAMIACEAE: Lavandula stoechas subsp. pedunculata Miller, Rosmarinus officinalis L. (rozmarín lekársky).

ROSACEAE: Rubus ulmifolius Schott (ostružina).

APIACEAE (UMBELLIFERAE): Erynginum campestre L. (kotúč poľný).

CISTACEAE: Cistus ladanifer L. (cist ladanový), druh Cistus a druh Halimium (cisty a devätorníky všeobecne).

Ľudské faktory

Kraj Villuercas-Ibores sa vždy spájal s včelárstvom. Osobitné odkazy sa datujú minimálne od roku 1086 a odkazujú na také známe udalosti ako zázrak Panny Márie v Guadalupe (1575). Dnes je v tejto oblasti ešte stále veľa názvov miest, ktoré pripomínajú včely a miestnu flóru (Castañar, Carrascalejo, Peraleda) a prírodné prvky s názvami, ktoré evokujú včelárske činnosti, ako napríklad „La Umbría del Colmenar“ v obci Cañamero a „El Arroyo del Enjambrero“ a „Valle del Enjambrero“ v obci Alía.

Produkčná oblasť má zreteľne vidiecky a horský charakter, pričom obce majú nízku hustotu obyvateľstva a hlavný zdroj obživy predstavuje pestovanie plodín a chov hospodárskych zvierat. Tieto okolnosti a pôvodná flóra v podstate nezmenená ľudskou činnosťou vytvárajú z tejto oblasti vhodnú oblasť na včelárstvo, kde sa med stále vytáča tradičným spôsobom s cieľom zachovať všetky jeho vlastnosti.

Jeden významný tradičný miestny včelársky postup sa týka spravovania úľov. Nedochádza k sezónnemu presunu a úle sa môžu premiestniť z jedného miesta na druhé len v rámci produkčnej oblasti.

Ďalším základným znakom výrobného procesu je, že posledná dávka medu sa ponechá včelstvu na konzumáciu. Miestni včelári teda nevykonávajú intenzívny chov včiel. Keď včelí plást na jeseň vyberú z úľa, nevytočia všetok med, ale nechajú potrebnú zásobu medu na nakŕmenie včelstva. Takýmto spôsobom sa zachovávajú dobré životné podmienky včiel, včelstvo je udržateľné a včely sú preto v najlepšej kondícii.

Špecifickosť výrobku

Oblasť výroby s dlhou tradíciou včelárstva je súčasťou Extremadury, kde včelári po stáročia dobre využívali pôvodnú flóru. Výber názvu „Miel Villuercas-Ibores“ odráža historický význam medu v tejto oblasti, zručnosti, tradičné a remeselnícke techniky, pomocou ktorých je med pripravovaný, a osobitné vlastnosti medu, ktoré vyplývajú z prostredia, v ktorom sa produkuje.

Okrem toho na rozdiel od iných častí Extremadury nedochádza k sezónnemu presunu včiel a tak je získavaný med z hľadiska miestnej flóry homogénny a jeho konkrétne vlastnosti vyplývajú výhradne z prírodných a ľudských faktorov, ktoré sa spájajú vo vymedzenej zemepisnej oblasti.

Dôkaz tradičného systému výroby možno vidieť v hodnotách dosahovaných v daných parametroch finálneho výrobku, ktoré sú známkou vysokej kvality tohto medu:

— charakteristicky nízke hodnoty HMF, ktoré svedčia o čerstvosti a remeselnej výrobe,

— nízke hodnoty vlhkosti, ktoré svedčia o vyzretosti a vyplývajú zo skutočnosti, že plást ostáva zaviečkovaný, keďže nejde o intenzívnu formu chovu včiel,

— vysoká diastatická aktivita, ktorá vyplýva z čerstvosti medu,

— hodnoty elektrickej vodivosti a organoleptické vlastnosti, ktoré sú charakteristické pre druh peľu, z ktorého med vzniká.

Príčinná súvislosť medzi zemepisnou oblasťou a akosťou alebo vlastnosťami výrobku

Vďaka skúmaniu rôznych peľových spektier bolo možné vymedziť zemepisné znaky, ktoré charakterizujú „Miel Villuercas-Ibores“, t. j. peľ z celej flóry, čím sa vytvárajú homogénne profily peľu, ktoré sú špecifické pre oblasť a neobsahujú viac ako 1 % peľu z pestovaných alebo iných než pôvodných rastlín.

Medovicový med je ďalším príznačným výrobkom tejto jedinečnej oblasti, ktorú nedávno organizácia Unesco vyhlásila za svetový geopark (Geoparque Mundial Villuercas Ibores). Tento med sa vyrába v septembri a októbri, keď sa kvitnutie kvetov blíži ku koncu alebo sa úplne skončí a včely nemajú žiaden nektár. Zbierajú výlučky zo živých častí rastlín čeľade Fagaceae alebo výlučky, ktoré sa na nich nachádzajú vďaka činnosti určitého hmyzu. To im umožňuje prežiť počas mesiacov, keď nie je dostupný žiaden nektár, vzhľadom na to, že nedochádza k sezónnemu presunu včiel do iných oblastí, v ktorých by včely mohli nájsť kvety. Tým sa odlišuje od ďalších medovicových medov z iných oblastí, pretože nie je taký sladký, čo vyplýva z jeho glukózového a fruktózového indexu (> 45 g/100 g).

Odkaz na uverejnenie špecifikácie:

(článok 6 ods. 1 druhý pododsek tohto nariadenia)

http://www.gobex.es/filescms/con03/uploaded_files/SectoresTematicos/Agroalimentario/Denominacionesdeorigen/PC_mielVilluercasIbores.pdf.

(1) Ú. v. EÚ L 343, 14.12.2012, s. 1.